Frederik Vad (S), 2026-01-15:
Tak for det.
Jeg fortsætter min vikartjans her.
For Socialdemokratiet er ret og pligt kerneværdier i vores syn på, hvordan et samfund skal fungere.
Man har pligt til at gøre sig umage, man har pligt til at arbejde, og man har pligt til at bidrage til fællesskabet, men hvis uheldet er ude, hvis man enten er født med et handicap, får et undervejs, psykisk eller fysisk, får arbejdsskader eller lignende, så har vi et trygt og stærkt socialt sikkerhedsnet, der griber folk.
For et samfund skal kendes på, hvordan det behandler sine svageste, og selv om der er enormt mange mennesker på førtidspension i det her land, som har enormt mange ressourcer og kan berige både deres familier og deres lokalsamfund med de ressourcer, så er det vigtigt, at vi har et stærkt samfund til at tage hånd om dem, der ikke kan passe et arbejde.
Det er vigtigt at få sagt.
Det er også vigtigt at få sagt, at vores førtidspensionssystem grundlæggende fungerer godt langt de fleste steder.
Jeg og Socialdemokratiet har generelt tillid til vores socialrådgivere, tillid til vores kommuner og tillid til dem, som har brug for en førtidspension.
Derfor er det jo selvfølgelig meget afgørende, at vi hele tiden kigger på, om der er noget at komme efter, i forhold til om der er nogen, der måske har fået en førtidspension, som ikke bør have en.
Det har desværre længe været tydeligt, at der findes en meget markant overrepræsentation af ikkevestlige indvandrere og folk med anden etnisk herkomst på førtidspension.
Det er meget, meget voldsomme tal.
I februar 2015 kom der en status på arbejdsmarkedet ovre fra Beskæftigelsesministeriet, som viser, at for folk med libanesisk baggrund er det 38 pct.
Det vil jo som så ofte være statsløse palæstinensere, der hører under den kategori.
For folk fra Irak er det 30 pct. For folk fra et land som Tyrkiet er det 22 pct., og det er jo ikke nogle mennesker, der er kommet her til med baggrund i krig, rædsler og traumer.
Det er jo folk, der er kommet fra et nogenlunde fredeligt land.
Det er alligevel 22 pct.
Hvis man kigger på nogle af de nye flygtningegrupper, der er kommet her til, f.eks. syrerne, så er det tal nede på 6 pct. Så der er på den måde ikke rigtig nogen sammenhæng i, hvorvidt der er tale om folk, der er kommet fra en traumatisk baggrund, i forhold til hvor mange af dem der så er endt på en førtidspension.
Det er alt, alt for høje tal.
Det er jo ret vildt med den forskel.
Når der er så stor forskel på, hvor mange der tildeles førtidspension fra forskellige befolkningsgrupper, rejser det naturligvis spørgsmål om, om tildelingen altid sker efter bogen.
Noget skyldes helt sikkert, som jeg sagde før, at der kan være tale om traumer, men andet er det meget svært at finde en forklaring på.
Derfor har vi allerede gjort noget.
Først og fremmest har vi før jul indgået en aftale med en række partier om en systematisk gennemgang af 5.000 udvalgte førtidspensionssager for borgere, der er registreret som indrejst og bor i et boligområde, der har mange beboere uden tilknytning til arbejdsmarkedet eller uddannelse, og hvor der er høj kriminalitet osv.
Det er et vigtigt signal.
Vi har også lavet en aftale i juni sidste år med en række partier, hvor vi aftalte at tage førtidspensionen fra rockere og fra bandemedlemmer, der begår grov kriminalitet.
Med aftalen før jul udvidede vi ordningen, så øvrig grov kriminalitet som voldtægt, grov vold eller manddrab også bliver inkluderet.
Vi har besluttet at ligestille behandlings- og anbringelsesdømte i retspsykiatrien med almindelige fængselsdømte, sådan at ens førtidspension sættes i bero, så længe man afsoner sin dom og modtager kost og logi som en del af sin anbringelse.
Alt det her og mere til, bl.a. en undersøgelse af, hvordan det egentlig foregår med sagsbehandlingen ude lokalt, skal være med til at sikre, at vi får et strammere førtidspensionssystem, hvor færre med ikkevestlig baggrund forhåbentlig får en førtidspension i fremtiden.
For som jeg sagde før, har Socialdemokratiet grundlæggende tillid til det her system.
Det er ret og pligt.
Det handler om at tage ansvar for dem, der har brug for en varm hånd fra samfundet.
Vi har tillid til kommunerne generelt.
Vi har tillid til de sagsbehandlere, der har med det her at gøre, men der er for mange ikkevestlige indvandrere, som får en førtidspension, og det bliver vi nødt til at gøre noget ved.
Forslag til vedtagelse »Der er en markant overrepræsentation af ikkevestlige indvandrere på førtidspension.
Folketinget konstaterer, at regeringen, Liberal Alliance, Det Konservative Folkeparti og Dansk Folkeparti har indgået »Aftale om systematisk gennemgang af udvalgte førtidspensionssager mv.«, hvor der skal gennemgås 5.000 sager i bestemte boligområder for at vurdere, at borgerne fortsat har ret til førtidspension, eller om der er grundlag for at frakende den.
Samtidig iværksættes en undersøgelse, som skal bidrage med øget viden og læring, der kan forebygge overrepræsentationen af ikkevestlige indvandrere på førtidspension.
Det er helt afgørende for tilliden til vores velfærdssystem og opbakningen til sociale ydelser, at modtagerne er berettigede til den hjælp, de modtager.